**KALĖJIMŲ DEPARTAMENTO**

**PRIE LIETUVOS RESPUBLIKOS TEISINGUMO MINISTERIJOS**

**DIREKTORIUS**

**ĮSAKYMAS**

**DĖL SUSIPAŽINIMO SU NUTEISTŲJŲ IR SUIMTŲJŲ ASMENS BYLOMIS**

 **IR JOSE ESANČIŲ DOKUMENTŲ KOPIJŲ DARYMO BEI IŠDAVIMO**

 **TVARKOS APRAŠO PATVIRTINIMO**

2021 m. balandžio 9 d. Nr. V-119

Vilnius

Siekdamas reglamentuoti susipažinimo su nuteistųjų ir suimtųjų asmens bylomis procedūrą bei užtikrinti nuteistųjų ir suimtųjų asmens bylose esančių duomenų apsaugą:

1. Tvirtinu Susipažinimo su nuteistųjų ir suimtųjų asmens bylomis ir jose esančių dokumentų kopijų darymo bei išdavimo tvarkos aprašą (pridedama).

2. P r i p a ž į s t u netekusiu galios Kalėjimų departamento prie Lietuvos Respublikos teisingumo ministerijos direktoriaus 2006 m. rugsėjo 26 d. įsakymą Nr. V-218 „Dėl Susipažinimo su nuteistųjų ir suimtųjų asmens bylų dokumentais taisyklių patvirtinimo“ su visais pakeitimais ir papildymais.

3. Pavedu Kalėjimų departamento prie Lietuvos Respublikos teisingumo ministerijos Veiklos organizavimo skyriui šį įsakymą teisės aktų nustatyta tvarka paskelbti Teisės aktų registre.

Direktorius Virginijus Kulikauskas

PATVIRTINTA

Kalėjimų departamento prie Lietuvos

Respublikos teisingumo ministerijos

direktoriaus 2021 m. balandžio 9 d. įsakymu

Nr. V-119

**SUSIPAŽINIMO SU NUTEISTŲJŲ IR SUIMTŲJŲ ASMENS BYLOMIS**

 **IR JOSE ESANČIŲ DOKUMENTŲ KOPIJŲ DARYMO BEI IŠDAVIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Susipažinimo su nuteistųjų ir suimtųjų asmens bylomis ir jose esančių dokumentų kopijų darymo bei išdavimo tvarkos aprašas (toliau – Aprašas) nustato susipažinimo su probacijos tarnybos priežiūroje esančių ir buvusių nuteistųjų ir laisvės atėmimo vietų įstaigose esančių ir buvusių nuteistųjų bei suimtųjų asmens bylų (toliau – asmens bylų) dokumentais procedūrą ir tvarką, šių dokumentų kopijų ir išrašų parengimo bei išdavimo procedūras.

2. Susipažinti su asmens bylomis, gauti jose saugomų dokumentų kopijas ar išrašus leidžiama:

 2.1. bausmių vykdymo institucijų, įstaigų ir pareigūnų veiklos teisėtumo priežiūrą atliekantiems teismams, prokurorams, Lietuvos Respublikos Seimo skiriamiems kontrolieriams, Lietuvos Respublikos teisingumo ministerijai ir kitoms valstybės institucijoms pagal Lietuvos Respublikos įstatymus;

 2.2. ikiteisminio tyrimo įstaigų darbuotojams – atliekant ikiteisminį tyrimą;

 2.3. Kalėjimų departamento prie Lietuvos Respublikos teisingumo ministerijos (toliau – Kalėjimų departamentas) darbuotojams pagal kompetenciją;

 2.4. advokatams (advokatų padėjėjams), pateikusiems advokato pažymėjimą, atstovavimo sutartį ir/ar advokato orderį arba sprendimą dėl valstybės garantuojamos teisinės pagalbos suteikimo;

2.5. probacijos tarnybos priežiūroje esantiems ir buvusiems nuteistiesiems (jei asmuo nepilnametis – jo tėvams arba kitiems teisėtiems atstovams) ir laisvės atėmimo vietų įstaigose laikomiems bei iš jų paleistiems nuteistiesiems arba suimtiesiems (jei asmuo nepilnametis – jo tėvams arba kitiems teisėtiems atstovams) – su savo asmens byla;

2.6. kitiems asmenims, kurie įrodo, kad turi pagrįstą ir teisės saugomą interesą susipažinti su asmens bylos dokumentais ar gauti šių dokumentų kopijas ar išrašus bei asmenims, turintiems nuteistojo ir suimtojo, su kurio asmens byla pageidaujama susipažinti, sutikimą.

3. Šio Aprašo nuostatos netaikomos probacijos tarnybos ir laisvės atėmimo vietų įstaigų darbuotojams, kuriems susipažinimas su nuteistųjų arba suimtųjų asmens bylomis reikalingas darbo funkcijoms atlikti.

**II SKYRIUS**

**LEIDIMAS SUSIPAŽINTI SU ASMENS BYLA**

4. Leidimą susipažinti su nuteistojo arba suimtojo asmens byla suteikia probacijos tarnybos regiono skyriaus vadovo įgaliotas darbuotojas arba laisvės atėmimo vietos įstaigos vadovo įgaliotas darbuotojas (toliau – įgaliotas darbuotojas), gavęs Prašymą leisti susipažinti su nuteistojo ar suimtojo asmens byla, ją kopijuoti arba gauti dokumentų kopijas (1 priedas) (toliau – Prašymas). Leidimas gali būti įforminamas atskiru raštu arba, jei supažindinimas vykdomas tą pačią arba kitą dieną, rezoliucija ant gauto Prašymo.

Prašymas gali būti ir laisvos formos, tačiau jame turi būti nurodyta patvirtintoje Prašymo formoje nustatyta informacija. Prašymo forma pateikiama Kalėjimų departamento, Lietuvos probacijos tarnybos ir laisvės atėmimo vietų įstaigų interneto svetainėse.

5. Rašytiniuose Prašymuose turi būti nurodyta, su kurio nuteistojo arba suimtojo asmens byla pageidaujama susipažinti. Aprašo 2.5 ir 2.6 papunktyje nurodyti subjektai privalo nurodyti ir susipažinimo tikslą, bei pageidaujamą susipažinimo su nuteistojo arba suimtojo asmens byla dieną ir laiką.

6. Aprašo 2.1 – 2.3 papunkčiuose nurodytiems subjektams asmens bylos pateikiamos susipažinti pagal jų žodinius arba rašytinius Prašymus. Šioms institucijoms leidimas susipažinti su asmens byla turi būti suteikiamas nedelsiant arba kiek įmanoma greičiau. Esant objektyvioms aplinkybėms, kai asmens byla negali būti nedelsiant pateikta, susipažinti pageidaujantis asmuo informuojamas apie šias aplinkybes ir suderinama preliminari data, kada bus galima susipažinti su asmens byla.

7. Atvykus aprašo 2.4 papunktyje nurodytiems advokatams (advokatų padėjėjams), esant jų prašymui, leidimas susipažinti su asmens byla išduodamas nedelsiant arba kiek įmanoma greičiau.

8. Aprašo 2.2 papunktyje nurodyti ikiteisminio tyrimo įstaigų darbuotojai ir 2.4 papunktyje nurodyti advokatai (advokatų padėjėjai) turi teisę Prašymus pateikti/užpildyti atvykdami į probacijos tarnybą arba laisvės atėmimo vietos įstaigą, atsiųsdami paštu, elektroniniu paštu.

Prašymas turi būti asmens pasirašytas, o elektroniniu paštu teikiamas prašymas turi būti skaitmenizuotas ir pridėtas prie laiško. Pareiškėjas, atvykęs į įstaigą, privalo pateikti elektroniniu būdu pateikto prašymo (išskyrus pasirašytus elektroniniu parašu) originalą. Prašymai, neatitinkantys šio reikalavimų, grąžinami asmeniui, nurodant grąžinimo priežastį ir išaiškinant šiame Apraše nustatytą prašymų pateikimo tvarką.

Jeigu laisvos formos prašyme, atsiųstame paštu ar elektroniniu paštu, nenurodyti privalomi duomenys, įgaliotas darbuotojas informuoja pareiškėją apie pareigą nurodyti reikiamus duomenis / informaciją ir apie galimybę tai padaryti atvykus į įstaigą ir užpildžius nustatytos formos Prašymą arba papildžius jau pateiktą laisvos formos prašymą.

9. Priėmęs sprendimą leisti susipažinti su asmens byla pagal elektroninio ryšio priemonėmis pateiktą prašymą, įgaliotas darbuotojas telefonu arba elektroniniu paštu (jei šie duomenys nurodyti prašyme) informuoja pareiškėją apie galimybę susipažinti su asmens byla ir patikslina susipažinimo datą ir laiką.

10. Atsisakymas patenkinti Prašymą pareiškėjui turi būti išsiunčiamas ne vėliau kaip per 3 (tris) darbo dienas nuo Prašymo išnagrinėjimo ir turi būti aiškiai motyvuotas, informatyvus, nurodant apie galimybę jį apskųsti įstatymų nustatyta tvarka.

Esant objektyvioms aplinkybėms, kai asmens byla negali būti pateikta susipažinti (negrąžinta iš teismo, išsiųsta kitai institucijai ir kita), Prašymą pateikęs subjektas ne vėliau kaip per 3 (tris) darbo dienas nuo Prašymo išnagrinėjimo informuojamas apie susiklosčiusias aplinkybes ir numanomą preliminarią datą, kada bus galima susipažinti su asmens byla.

**III SKYRIUS**

 **SUSIPAŽINIMAS SU ASMENS BYLOMIS**

11. Asmens bylos susipažinti pateikiamos probacijos tarnybos ir laisvės atėmimo vietų įstaigų patalpose, darbo dienomis, įstaigos administracijos darbo metu.

12. Asmens bylos susipažinti pateikiamos susiūtos, sunumeruotais lapais, neišimant dokumentų iš asmens bylų, tik uždengiant dokumentų vietas, su kuriomis susipažinimas yra ribojamas arba negalimas (pavyzdžiui, dokumente nurodyti kitų asmenų asmens duomenys). Uždengiama gali būti prisegant, užlenkiant ar priklijuojant, bet užtikrinant, kad toks uždengimas bei jo pašalinimas nepadarys žalos asmens bylos dokumentams ir kad susipažįstantis su asmens byla asmuo negalėtų netyčia, neatsargiai atidengti vietų, su kuriomis susipažinimas ribojamas.

13. Norintis susipažinti su asmens byla subjektas, atvykęs į probacijos tarnybą arba laisvės atėmimo vietos įstaigą, įgaliotam darbuotojui turi pateikti asmens tapatybę patvirtinantį dokumentą ir (ar) kitą dokumentą, įrodantį jo teisę susipažinti su bylos medžiaga. Aprašo 2.4 – 2.6 papunkčiuose nurodyti subjektai turi pateikti ir pasirašytus rašytinius Prašymus. Kai kreipiasi atstovas, jis turi pateikti atstovavimą patvirtinantį dokumentą (pvz., atstovavimo sutartį ar kt.), jei tokio dokumento byloje nėra.

Aprašo 2.2 papunktyje nurodyti ikiteisminio tyrimo įstaigų darbuotojai ir 2.4 papunktyje nurodyti advokatai (advokatų padėjėjai), kuriems pagal elektroninio ryšio priemonėmis pateiktus Prašymus jau suteiktas leidimas susipažinti su asmens byla, apie tai praneša atvykę.

14. Probacijos tarnybos arba laisvės atėmimo vietos įstaigos įgaliotas darbuotojas:

14.1. paprašo atvykusio asmens pateikti asmens tapatybę patvirtinantį dokumentą su nuotrauka ir asmens kodu (išskyrus laisvės atėmimo vietos įstaigose laikomus asmenis, kurie su savimi neturi teisės turėti asmens dokumento) ir Prašymą, jei pagal šio Aprašo nuostatas jo pateikimas būtinas. Jei pareiškėjas neturi užpildyto pasirašyto Prašymo, jo forma pateikiama užpildymui.

14.2. patikrina, ar atvykęs asmuo turi teisę susipažinti su nuteistojo arba suimtojo asmens byla;

14.3. įvertinęs pateikiamus dokumentus ir esant pagrindui susipažinti su asmens byla pagal šio Aprašo 2 punktą, suteikia leidimą susipažinti su asmens byla, apie tai nurodydamas rezoliucijoje ant pateikiamo Prašymo, jei jis pildomas. Jei Prašymas nepildomas, leidimas suteikiamas žodžiu;

14.4. nesant pagrindui susipažinti su asmens byla ar pritrūkus reikalingų dokumentų, jei sprendimas priimamas dalyvaujant pareiškėjui, apie tai nurodo rezoliucijoje ant pateikiamo Prašymo, jei jis pildomas. Jei Prašymas nepildomas, informaciją suteikia žodžiu;

14.5. nesant pagrindui susipažinti su asmens byla ar pritrūkus reikalingų dokumentų, taip pat nesant galimybės įvykdyti supažindinimą, jei sprendimas priimamas nedalyvaujant pareiškėjui, apie tai per 3 (tirs) darbo dienas pareiškėją informuoja raštu;

14.6. užregistruoja supažindinimą Susipažinimo su nuteistųjų arba suimtųjų asmens bylomis apskaitos žurnale (2 priedas), palydi supažindinamąjį į susipažinimui parengtą darbo vietą ir pateikia nuteistojo arba suimtojo asmens bylą, su kuria asmuo buvo pageidavęs ir gavęs leidimą susipažinti;

14.7. stebi ir kontroliuoja susipažinimo su asmens byla eigą;

14.8. daro Prašymų kopijas ir užtikrina jų saugojimą atitinkamoje dokumentų byloje.

15. Pareiškėjui nepateikus ar atsisakius pateikti asmens tapatybę patvirtinančio dokumento, nuteistojo arba suimtojo asmens byla susipažinti nepateikiama, apie tai turi būti nurodoma tarnybiniame pranešime, adresuotame probacijos tarnybos regiono skyriaus arba laisvės atėmimo vietos įstaigos direktoriui. Neįvykus susipažinimui su asmens byla dėl negalėjimo nustatyti atvykusiojo tapatybės, dėl naujo leidimo susipažinti su nuteistojo arba suimtojo asmens byla turi būti kreipiamasi iš naujo.

16. Viso susipažinimo su nuteistojo arba suimtojo asmens byla proceso metu privalo dalyvauti įgaliotas darbuotojas, kurį, jo prašymu, laikinai gali pakeisti kitas darbuotojas, atsakingas už nuteistųjų ir suimtųjų įskaitą.

17. Susipažįstantis asmuo su pateikta asmens byla privalo elgtis rūpestingai ir atsargiai, jam draudžiama:

17.1. išnešti nuteistojo arba suimtojo asmens bylą ir jos dokumentus iš patalpos, kurioje vyksta susipažinimas;

17.2. susipažinti su uždengta bylos medžiagos dalimi, su kuria susipažinimas ribojamas;

17.3. perduoti asmens bylą susipažinti kitiems asmenims;

17.4. lankstyti asmens bylos lapus, rašyti juose pastabas, braukyti ar daryti kitokias atžymas;

17.5. plėšyti, karpyti, deginti, mėtyti ar kitaip gadinti asmens bylos dokumentus;

17.6. akivaizdžiai vilkinti susipažindinimo procesą;

17.7. nepagarbiai elgtis su probacijos tarnybos ar laisvės atėmimo vietos įstaigos darbuotojais.

18. Įgaliotas darbuotojas, susipažinimo proceso metu pastebėjęs, kad susipažįstantis asmuo pažeidė vieną iš Aprašo 17 punkte nurodytų draudimų, privalo nedelsdamas nutraukti susipažinimo procesą, paimti nuteistojo arba suimtojo asmens bylą ir apie pažeidimą nedelsiant informuoti probacijos tarnybos regiono skyriaus arba laisvės atėmimo vietos įstaigos vadovą. Suimtiesiems ir nuteistiesiems, pažeidusiems Aprašo 17 punkte nurodytus draudimus, taikoma drausminė atsakomybė

Probacijos tarnybos regiono skyriaus arba laisvės atėmimo vietos vadovas ar jo įgaliotas asmuo sprendžia, ar susipažinimo su nuteistojo arba suimtojo asmens bylos procesas gali būti tęsiamas toliau.

Apie susipažinimo proceso nutraukimą asmuo turi būti informuojamas žodžiu ir apie tai pažymima Susipažinimo su nuteistųjų arba suimtųjų asmens bylomis apskaitos žurnalo pastabų skiltyje.

19. Asmuo, baigęs susipažinimą su nuteistojo arba suimtojo asmens byla ar jos dalimi, grąžina ją įgaliotam darbuotojui, stebėjusiam susipažinimo procesą, kuris patikrina grąžintą bylą ir apie jos grąžinimą pažymi Susipažinimo su nuteistųjų arba suimtųjų asmens bylomis apskaitos žurnale.

20. Aprašo 2.5 papunktyje nurodyti asmenys, kurie susipažinimo metu yra laikomi laisvės atėmimo vietos įstaigose, su asmens bylomis gali susipažinti kartą per savaitę, darbo dieną, įstaigos administracijos darbo metu, kiekvieno asmens supažindinimui skiriant iki 3 valandų nepertraukiamai.

Susipažinimą stebintis įgaliotas įstaigos darbuotojas, Susipažinimo su nuteistųjų arba suimtųjų asmens bylomis apskaitos žurnalo pastabų skiltyje pažymi, ar nuteistasis arba suimtasis susipažino su visa asmens byla, ar su dalimi, ar susipažinimas baigtas, ar bus tęsiamas. Jei nesuspėta susipažinti su visa pageidauta asmens byla ar jos dalimi, Susipažinimo su nuteistųjų arba suimtųjų asmens bylomis apskaitos žurnale nurodoma, su kokia asmens bylos dalimi (nurodant dalimis, tomais ir puslapių numeriais) susipažinta. Jei suimtasis arba nuteistasis nebaigė susipažinimo su asmens byla ar jo pageidauta asmens bylos dalimi per 3 valandas, atskiro Prašymo jam rašyti nereikia, apie kitą tęsiamo susipažinimo datą ir laiką nurodoma ant jo Prašymo. Nuteistajam ar suimtajam atsisakius tolesnio susipažinimo, apie tai pažymima Susipažinimo su nuteistųjų arba suimtųjų asmens bylomis apskaitos žurnalo pastabų skiltyje.

Susipažinimo su asmens byla proceso užbaigimą asmuo patvirtina parašu Susipažinimo su nuteistųjų arba suimtųjų asmens bylomis apskaitos žurnale.

21. Aprašo 2.5 papunktyje nurodytas asmuo, susipažinęs su visa savo asmens byla, esant naujam Prašymui, supažindinamas tik su tais asmens bylos dokumentais, kurie į jo asmens bylą buvo įsiūti po paskutinio susipažinimo. Naujas susipažinimas su visa asmens byla galimas ne anksčiau kaip po 1 metų po paskutinio susipažinimo su visa asmens byla.

**IV SKYRIUS**

**ASMENS BYLŲ DOKUMENTŲ KOPIJŲ IR IŠRAŠŲ IŠDAVIMAS**

22. Asmenys, norintys gauti asmens bylų dokumentų kopijas ar išrašus, arba pageidaujantys asmens bylos dokumentus kopijuoti savo technika (fotografuoti, filmuoti), apie tai nurodo Prašyme.

Aprašo 2.1 ir 2.3 papunkčiuose nurodytoms institucijoms nuteistųjų arba suimtųjų asmens bylų dokumentų kopijos ar išrašai gali būti išduodami pagal jų žodinius prašymus bei kreipimusis, pateiktus raštu arba elektroninio ryšio priemonėmis.

Aprašo 2.2 papunktyje nurodyti ikiteisminio tyrimo įstaigų darbuotojai ir 2.4 papunktyje nurodyti advokatai (advokatų padėjėjai) turi teisę Prašymus pateikti/užpildyti atvykdami į probacijos tarnybą arba laisvės atėmimo vietos įstaigą, atsiųsdami paštu, elektroniniu paštu. Prašymo pateikimui taikomi šio Aprašo 8 punkte išdėstyti reikalavimui.

23. Prašymuose turi būti nurodyta asmens, kuris pateikia prašymą, duomenys (vardas ir pavardė, asmens kodas, gyvenamoji arba darbo vieta, kontaktiniai duomenys), kurio nuteistojo arba suimtojo asmens bylos ir kokių dokumentų kopijas ar išrašus pageidaujama gauti, dokumentų kopijų ar išrašų atsiėmimo būdas.

Jei pareiškėjas negali konkrečiai įvardinti, kokių dokumentų kopijų ar išrašų jis pageidauja, Prašyme gali nurodyti kokio laikotarpio asmens byloje esančių dokumentų kopijų ar išrašų jis norėtų, taip pat gali nurodyti su kokiu procesiniu sprendimu susijusių dokumentų (pvz.: paskirta nuobauda, lygtinio paleidimo klausimo sprendimas, perkėlimas į kitą įstaigą ar į kitą grupę ir t.t.) kopijų ar išrašų pageidaujama.

24. Asmens bylų dokumentų kopijos ar išrašai rengiami įgalioto darbuotojo leidimu, kuris įforminamas rezoliucija ant Prašymo.

25. Įgaliotam darbuotojui atsisakius duoti leidimą rengti nuteistųjų arba suimtųjų asmens bylų dokumentų kopijas ar išrašus, apie tai ne vėliau kaip per 3 (tris) darbo dienas motyvuotu raštu informuojama institucija ar asmuo, pateikęs prašymą gauti asmens bylų dokumentų kopijas ar išrašus.

26. Probacijos tarnyboje nuteistojo asmens bylų dokumentų kopijas ar išrašus daro probacijos tarnybos darbuotojas, tiesiogiai vykdantis (vykdęs) nuteistojo, kurio asmens bylos dokumentų kopijas ar išrašus prašoma padaryti, priežiūrą, arba kitas probacijos tarnybos darbuotojas, savo tiesioginio vadovo nurodymu.

Laisvės atėmimo vietų įstaigose nuteistųjų arba suimtųjų asmens bylų dokumentų kopijas ar išrašus daro darbuotojas, atsakingas už nuteistųjų arba suimtųjų asmens bylų tvarkymą arba kitas įstaigos darbuotojas, savo tiesioginio vadovo nurodymu. Jei asmens byla saugoma archyve, asmens bylų dokumentų kopijas ar išrašus daro už asmens bylų tvarkymą ir saugojimą atsakingas archyvo darbuotojas.

27. Dokumentų kopijos ar išrašai parengiami ir išduodami ne vėliau kaip per 10 (dešimt) darbo dienų nuo Prašymo probacijos tarnyboje arba laisvės atėmimo vietos įstaigoje gavimo dienos. Jeigu nuteistųjų arba suimtųjų asmens bylų dokumentų kopijų ar išrašų parengimas reikalauja daugiau laiko, įgaliotas darbuotojas šį terminą gali papildomai pratęsti iki 5 (penkių) darbo dienų.

Aprašo 2.1 ir 2.3 papunkčiuose nurodytoms institucijoms asmens bylų dokumentų kopijos ar išrašai turi būti parengiami ir išduodami nedelsiant.

28. Valstybinėms institucijoms nuteistųjų arba suimtųjų asmens bylų dokumentų kopijos ar išrašai parengiami nemokamai.

Kitos institucijos ar asmenys už kopijų ar išrašų parengimą sumoka vadovaujantis Lietuvos Respublikos Vyriausybės ar jos įgaliotos institucijos patvirtintais įkainiais. Kopijos ir išrašai išduodami po to, kai sumokama už jų parengimą.

Įgaliotas darbuotojas, gavęs prašymą dėl mokamų kopijų išdavimo, apskaičiuoja už kopijas mokėtiną sumą, pareiškėjui pateikia (praneša) banko rekvizitus ir elektroninį pašto adresą mokėjimo nurodymui atsiųsti.

29. Bylos medžiagos kopijas darant sava įranga (kopijuojant, fotografuojant ir panašiai) mokestis už asmens bylos dokumentų kopijų darymą nemokamas.

30. Aprašo 2.4 – 2.6 papunkčiuose nurodyti asmenys (išskyrus laisvės atėmimo vietos įstaigose laikomus asmenis, kurie su savimi neturi teisės turėti asmens dokumento), asmeniškai pasiimdami parengtas dokumentų kopijas ar išrašus turi pateikti tapatybę patvirtinantį dokumentą.

31. Institucijai ar asmeniui, pageidavusiam gauti nuteistojo arba suimtojo asmens bylos dokumentų kopijas ar išrašus, atsisakius arba per 10 (dešimt) darbo dienų nuo Prašymo įstaigoje gavimo dienos neatvykus pasiimti parengtų dokumentų kopijų ar išrašų, parengtų dokumentų kopijos ar išrašai sunaikinami, prieš tai tinkamai informuojant prašymą pateikusią instituciją ar asmenį.

32. Jei susipažįstantysis pageidauja asmens bylos dokumentus kopijuoti savo technika (fotografuoti, filmuoti), įgaliotas darbuotojas, atsakingas už susipažinimo eigą, stebi, kad šiuo būdu būtų kopijuojami tik tie asmens bylos lapai, su kuriais galima susipažinti.

**V SKYRIUS**

**BAIGIAMOSIOS NUOSTATOS**

33. Draudžiama teikti informaciją, esančią nuteistųjų arba suimtųjų asmens bylų dokumentuose, telefonu, elektroniniu paštu ir kitomis priemonėmis, išskyrus siunčiant registruotu paštu ar pateikiant asmeniui atvykus į probacijos tarnybą arba laisvės atėmimo vietos įstaigą. Šis draudimas netaikomas teikiant informaciją Aprašo 2.1 – 2.3 papunkčiuose nurodytoms institucijoms ir Aprašo 2.4 papunktyje nurodytiems advokatams (advokatų padėjėjams).

Lietuvos praktikuojančių advokatų sąrašas, advokato vardas, pavardė, darbo vieta, darbo vietos adresas, telefono ryšio numeris, elektroninio pašto adresas ir kita advokato nurodyta, su jo profesine veikla susijusi reikšminga informacija yra skelbiama viešai. Kilus abejonėms dėl elektroninių ryšių priemonėmis advokato siunčiamų dokumentų elektroninio pašto adreso ar kitų duomenų, šiuos duomenis galima patikrinti Lietuvos advokatūros interneto svetainėje <https://www.advokatura.lt/irasai/advokatu-paieska/>.

34. Prašymai ar jų kopijos saugomos atskirose įstaigos dokumentų bylose.

35. Įgaliotų darbuotojų sprendimai neleisti susipažinti su nuteistųjų arba suimtųjų asmens bylomis, jas kopijuoti arba gauti dokumentų kopijas ar išrašus gali būti skundžiami teisės aktų nustatyta tvarka Probacijos tarnybos regionų skyrių ir laisvės atėmimo vietų įstaigų vadovams.

36. Įgaliotiems darbuotojams pažeidus Aprašo nuostatas ir leidus susipažinti su nuteistojo arba suimtojo asmens bylos dokumentais asmenims, neturintiems teisės susipažinti, arba pateikus asmens bylos dokumentų kopijas ar išrašus asmenims, neturintiems teisės jų gauti, atliekamas tarnybinis tyrimas.

37. Tarnybinio tyrimo metu nustačius nuteistojo arba suimtojo asmens bylos duomenų paviešinimą pažeidžiant Aprašą, įgaliotiems Probacijos tarnybos ir laisvės atėmimo vietų įstaigų darbuotojams gali būti taikoma Lietuvos Respublikos įstatymų numatyta atsakomybė.

\_\_\_\_\_\_\_\_\_\_\_\_\_\_

Susipažinimo su nuteistųjų ir suimtųjų asmens bylomis ir jose esančių dokumentų kopijų darymo bei išdavimo tvarkos aprašo 1 priedas

**(Prašymo leisti susipažinti su nuteistojo ir suimtojo asmens byla,**

**ją kopijuoti arba gauti dokumentų kopijas forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens vardas ir pavardė, įstaigos pavadinimas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(asmens tapatybę patvirtinančio dokumento pavadinimas, išdavimo data, numeris,

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

adresas, telefono numeris, el. pašto adresas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(susipažinimo su asmens byla pagrindas pagal Susipažinimo su nuteistųjų ir suimtųjų asmens bylomis taisykles)

|  |  |
| --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ **(**įstaigos į kurią kreipiamasi, pavadinimas) | (Rezoliucija apie leidimą susipažinti su asmens byla, susipažinimo laiką arba apie atsisakymą leisti susipažinti su asmens byla, kopijuoti arba gauti dokumentų kopijas ar išrašus)  |

**PRAŠYMAS**

**LEISTI SUSIPAŽINTI SU NUTEISTOJO IR SUIMTOJO ASMENS BYLA,**

**JĄ KOPIJUOTI ARBA GAUTI DOKUMENTŲ KOPIJAS**

\_\_\_\_\_\_\_\_\_\_\_\_\_\_\_\_\_\_

(data)

Prašau leisti susipažinti su \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ asmens byla.

 (nuteistojo arba suimtojo vardas ir pavardė)

Susipažinimo tikslas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pageidaujama susipažinimo su byla data ir laikas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Pageidauju\nepageidauju asmens bylos dokumentus kopijuoti savo technika (fotografuoti, filmuoti).

 (nereikalingą išbraukti)

Kokių dokumentų kopijas ar išrašus pageidaujama gauti, šių kopijų ar išrašų atsiėmimo būdas\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

Susipažinimo su nuteistųjų ir suimtųjų asmens bylomis taisyklių nuostatos man žinomos ir suprantamos, taip pat man žinoma, kad valstybinėms institucijoms nuteistųjų arba suimtųjų asmens bylų dokumentų kopijos ar išrašai parengiami nemokamai, kitos institucijos ar asmenys už kopijų ar išrašų parengimą sumoka teisės aktų nustatyta tvarka. Kopijos ir išrašai išduodami po to, kai sumokama už jų parengimą.

Aš, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

 (pareiškėjo vardas ir pavardė)

įsipareigoju laikytis teisės aktų, reglamentuojančių asmens duomenų tvarkymą ir apsaugą, reikalavimų, neatskleisti susipažinimo su išnagrinėtos bylos medžiaga gautų asmens duomenų trečiajai šaliai, išskyrus įstatymų nustatytus atvejus, ir nenaudoti jų su susipažinimo interesu nesuderinamais tikslais.

|  |  |
| --- | --- |
| \_\_\_\_\_\_\_\_\_\_\_\_ (parašas) |  \_\_\_\_\_\_\_\_\_\_\_\_\_\_\_\_\_\_\_\_\_ (vardo raidė, pavardė) |

\_\_\_\_\_\_\_\_\_\_\_\_\_\_\_

       (data)

Susipažinimo su nuteistųjų ir suimtųjų asmens bylomis ir jose esančių dokumentų kopijų darymo bei išdavimo tvarkos aprašo 2 priedas

**(Susipažinimo su nuteistųjų ir suimtųjų asmens bylomis apskaitos žurnalo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įstaigos pavadinimas)

**SUSIPAŽINIMO SU NUTEISTŲJŲ IR SUIMTŲJŲ ASMENS BYLOMIS APSKAITOS ŽURNALAS**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Eil. Nr. | Asmens, atvykusio susipažinti su asmens byla, duomenys | Asmens, su kurio asmens byla leidžiama susipažinti, vardas, pavardė, gimimo data | Susipa-žinimo pagrindas (Susipa-žinimo su nuteistųjų ir suimtųjų asmens bylomis ir jose esančių dokumentų kopijų darymo bei išdavimo tvarkos aprašo papunktis) | Susipa-žinimo pradžios data ir laikas  | Susipa-žinimo pabaigos data ir laikas  | Duomenys apie asmens bylą išdavusį ir priėmusį darbuotoją (jei tai skirtingi darbuotojai – nurodyti abu) | Susipažinta su dalimi asmens bylos, nurodant dalimis, tomais ir puslapių numeriais, susipažįstančiojo parašas  | Susipažinta su visa asmens byla, susipažįstančiojo parašas | Pastabos |
| Vardas, pavardė, gim. metai | parašas |
| vardas ir pavardė | parašas |
|  |  |  |  |  |  |  |  |  |
| 1 | 2 | 3 | 4 | 5 | 6 | 7 | 8 | 9 | 10 | 11 | 12 |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |

 (pareigos) (parašas) (vardas ir pavardė)

**Pastaba.** Už žurnalo pildymą atsakingas asmuo pasirašo po paskutiniu įrašu žurnale.

\_\_\_\_\_\_\_\_\_\_\_\_\_\_